b'\n_START_ARTICLE_\nNogajai\n_START_SECTION_\nAntropologija\n_START_PARAGRAPH_\nAntropologi\xc5\xa1kai nogajai priklauso Piet\xc5\xb3 Sibiro ma\xc5\xbeajai rasei, kuri yra tarpin\xc4\x97 tarp did\xc5\xbei\xc5\xb3j\xc5\xb3 europid\xc5\xb3 ir mongolid\xc5\xb3 rasi\xc5\xb3. Mongoloidi\xc5\xa1ki bruo\xc5\xbeai i\xc5\xa1skiria nogajus i\xc5\xa1 kaimynini\xc5\xb3 taut\xc5\xb3. Mongoloidi\xc5\xa1kumo lygis nogajuose n\xc4\x97ra vienodas. Pvz., prie Kuban\xc4\x97s gyvenantys nogajai yra smarkiai sumi\xc5\xa1\xc4\x99 su vietiniais adygais, tod\xc4\x97l j\xc5\xb3 bruo\xc5\xbeai labiau europidiniai.\n_START_SECTION_\nIstorija\n_START_PARAGRAPH_\nNogajai atsirado XV a. mai\xc5\xa1antis tarp Volgos, Embos ir Irty\xc5\xa1iaus gyvenusiems kumanams (polovcams), mongolams mangytams, oguzams. Etnosas pavadintas vieno i\xc5\xa1 XIII a. Aukso ordos valdov\xc5\xb3 Nogajaus vardu. Jis galutinai susiformavo \xc5\xbdemutiniame Pavolgyje, dab. Kalmukija Rusijoje, kur jie suk\xc5\xabr\xc4\x97 pirm\xc4\x85j\xc4\xaf savo valstybin\xc4\xaf jungin\xc4\xaf - Nogaj\xc5\xb3 ord\xc4\x85._NEWLINE_Pradedant XVI a. nogajai i\xc5\xa1 savo pagrindin\xc4\x97s ordos plito \xc4\xaf vakarus po vis\xc4\x85 Ponto step\xc4\x99. Jie palaipsniui apgyvendino teritorijas \xc4\xaf vakarus nuo Kaspijos j\xc5\xabros ir \xc4\xaf \xc5\xa1iaur\xc4\x99 nuo Juodosios j\xc5\xabros, asimiliuodami ir visi\xc5\xa1kai pakeisdami iki j\xc5\xb3 step\xc4\x97je gyvenusius kip\xc4\x8diakus bei kitas tautas, pvz. cirkasus. XVII a. jie pasiek\xc4\x97 vakariausi\xc4\x85 savo arealo pakra\xc5\xa1t\xc4\xaf - Bud\xc5\xbeak\xc4\x85 Juodosios j\xc5\xabros \xc5\xa1iaur\xc4\x97s vakaruose._NEWLINE_Naujai u\xc5\xbeimtose teitorijose nogajai vis\xc4\x85 savo gyvenam\xc4\x85 teritorij\xc4\x85 organizavo \xc4\xaf ordas - teritorinius vienetus. Svarbiausios j\xc5\xb3 ordos buvo Bud\xc5\xbeako orda (Bud\xc5\xbeako regionas tarp Dunojaus ir Dniestro), Edisano orda (Edisanas tarp Dniestro ir Bugo), Edi\xc4\x8dkulio orda (tarp Bugo ir Dniepro \xc5\xbeemupio), D\xc5\xbeambuilucko orda (pietin\xc4\x97s Chersono ir Zaporo\xc5\xbe\xc4\x97s sritys, \xc4\xaf rytus nuo Dniepro), Perekopo orda (did\xc5\xbeioji Krymo dalis) ir Kuban\xc4\x97s orda (\xc4\xaf rytus nuo Azovo j\xc5\xabros). Nors pirmosios dvi ordos buvo valdomos kaip Osman\xc5\xb3 imperijos dalis, o kitos - kaip Krymo chanato dalis, nogajai \xc5\xa1iose teritorijose sudar\xc4\x97 daugum\xc4\x85 ir tur\xc4\x97jo didel\xc4\x99 autonomij\xc4\x85._NEWLINE_XVIII a. nogajai laviravo tarp did\xc5\xbei\xc5\xb3j\xc5\xb3 regiono galybi\xc5\xb3, Rusijos, Osman\xc5\xb3 ir Krymo, konkuravusi\xc5\xb3 d\xc4\x97l j\xc5\xb3 \xc5\xbeemi\xc5\xb3. Ilgainiui jie labiausiai r\xc4\x97m\xc4\x97 Rusijos pus\xc4\x99. Tai i\xc5\xa1 dalies nul\xc4\x97m\xc4\x97 Rusijos s\xc4\x97km\xc4\x99 u\xc5\xbeimant Ponto step\xc4\x97s region\xc4\x85. Ta\xc4\x8diau vos prisijung\xc4\x99 nogaj\xc5\xb3 \xc5\xbeemes, rusai prad\xc4\x97jo \xc4\x8dia statyti tvirtoves, prievarta keit\xc4\x97 j\xc5\xb3 gyvenimo b\xc5\xabd\xc4\x85. 1781 m. \xc4\xafvyko Nogaj\xc5\xb3 sukilimas, kuris buvo \xc5\xbeiauriai numal\xc5\xa1intas, o 1783 m. nogajams \xc4\xafsakyta i\xc5\xa1sikelti i\xc5\xa1 gimt\xc5\xb3j\xc5\xb3 \xc5\xbeemi\xc5\xb3 \xc4\xaf U\xc5\xbeural\xc4\x99._NEWLINE_Kadangi nogajai toliau nenurimo, nogaj\xc5\xb3 klausimo \xc4\x97m\xc4\x97si generolas Suvorovas. 1783 m. jo vadovaujama armija i\xc5\xa1skerd\xc4\x97 daug nogaj\xc5\xb3 Kuban\xc4\x97je, v\xc4\x97liau jie buvo sistemingai naikinami \xc4\xaf \xc5\xa1iaur\xc4\x99 nuo Juodosios j\xc5\xabros. Po 1812 m., kuomet visos nogaj\xc5\xb3 \xc5\xbeem\xc4\x97s galutinai per\xc4\x97jo Rusijai, prasid\xc4\x97jo visuotinis klajokli\xc5\xb3 musulmon\xc5\xb3 egzodas: manoma, kad priverstinai \xc4\xaf Turkij\xc4\x85 perkelti 0,5-1 mln. nogaj\xc5\xb3, kur jie pararado savo tapatyb\xc4\x99. 1853-56 m. \xc5\xa1is i\xc5\xa1keldinimas vyko pakartotininai. Kuomet nogaj\xc5\xb3 liku\xc4\x8diai buvo suvaryti \xc4\xaf rezervatus Kuban\xc4\x97je ir Taurid\xc4\x97je, Ponto step\xc4\x97 buvo prakti\xc5\xa1kai etni\xc5\xa1kai i\xc5\xa1valyta: nogajus joje pakeit\xc4\x97 slavai krik\xc5\xa1\xc4\x8dionys ukrainie\xc4\x8diai ir rusai.\n_START_SECTION_\nKult\xc5\xabra\n_START_PARAGRAPH_\nTikintys nogajai yra musulmonai sunitai._NEWLINE_Tradicin\xc4\x97 nogaj\xc5\xb3 apranga yra kjaptalas (be\xc5\xa1metas), ba\xc5\xa1lykas, \xc5\xa1arovarai ir avikailio kailiniai._NEWLINE_Tradiciniai g\xc4\x97rimai yra pieno airanas ir kumysas._NEWLINE_Tradicinis b\xc5\xabstas\xc2\xa0\xe2\x80\x93 jurta su dembliais. Centre\xc2\xa0\xe2\x80\x93 \xc5\xbeidinys. Jurt\xc5\xb3 grup\xc4\x97 sudarydavo a\xc5\xabl\xc4\x85. Jurtos b\xc5\xabdavo i\xc5\xa1ardomos, jas gabendavo dvirat\xc4\x97se arbose.'